32002R1900
L 287/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1900/2002 НА КОМИСИЯТА
от 24 октомври 2002 година
за изменение на Регламент (ЕО) № 1249/96 относно правила за прилагане (вносни мита за зърнени култури) на Регламент (ЕИО) № 1766/92 на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1766/92 на Съвета от 30 юни 1992 г. относно общата организация на пазара на зърно (1), последно изменен с Регламент (ЕО) № 1666/2000 (2), и по-специално член 10, параграф 4 от него,
като има предвид, че:
(1)
В съответствие с член 4 от Регламент (ЕО) № 1249/96 (3), последно изменен с Регламент (ЕО) № 597/2002 (4), Комисията използва котировките за американски ечемик № 2 на борсата за зърно в Минеаполис, за да определи представителната вносна цена cif за ечемик. Ако тези котировки не са представителни, се използват наличните котировки в САЩ. През летните месеци, Комисията обикновено използва котировките fob за ечемик в Дулут (Големите езера). През зимата обаче, тъй като Големите американски езера обикновено замръзват, се използват други котировки fob (Мексиканския залив или Портланд).
(2)
Втората бележка под линия от приложение II към Регламент (ЕО) № 1249/96 предвижда, че трябва да се вземе предвид сумата, съответстваща на фрахтовите разходи от мястото на котировката до Мексиканския залив. В резултат на използването на котировките fob в Портланд, се явяват някои неточности в изчисляването на представителната вносна цена cif за ечемик. Тъй като площите, където се произвежда ечемикът, се намират в северните и централните щати на САЩ, разстоянията, които трябва да се покрият, и впоследствие, фрахтовите разходи от производствените площи до експортинте пристанища са напълно сходни. Изискването да се вземат предвид фрахтовите разходи между избраното пристанище на котировката fob и Мексиканския залив следователно трябва да бъде премахнато.
(3)
Следователно Регламент(ЕО) № 1249/96 на Комисията трябва да бъде изменен.
(4)
Управителният комитет по зърнените култури не е представил становище в рамките на срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Втората бележка под линия в приложение II към Регламент (ЕО) № 1249/96 се замества със следното:
„Когато няма налична котировка, която може да се използва за изчисляване на представителна вносна цена cif, се използва най-представителната котировка fob, която е публично достъпна в САЩ.“
Член 2
Настоящият регламент влиза в сила на третия ден след датата на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 октомври 2002 година.